BOIไฟเขียวยกเว้นภาษีนิติบุคคล 8 ปี
AGE สุดปลื้ม หลัง BOI ไฟเขียวยกเว้นภาษีนิติบุคคล 8 ปี หวังลดต้นทุนปีละกว่า 100 ล้านบาท
15 มี.ค. 2555

AGE สุดปลื้ม หลัง BOI ไฟเขียวยกเว้นภาษีนิติบุคคล 8 ปี หวังลดต้นทุนปีละกว่า 100 ล้านบาท
นายพนม ควรสถาพร กรรมการผู้จัดการ บริษัท เอเชีย กรีน เอนเนอจี จำกัด (มหาชน) หรือ AGE  เปิดเผยว่า ภายใต้แผนการดำเนินธุรกิจระยะยาว 5 ปี (ปี 2554-2558)  เรื่องที่บริษัทฯจะต้องให้ความสำคัญเป็นพิเศษ คือ การปรับลดต้นทุน โดยที่ผ่านมาบริษัทฯได้ศึกษาโครงการลงทุนใหม่ๆ ที่ช่วยลดต้นทุนมายื่นขอรับการส่งเสริมการลงทุนจากสำนักงานคณะกรรมการส่งเสริมการลงทุน (BOI) 
สำหรับโครงการสร้างคลังสินค้าและท่าเรือของบริษัทฯ ในอำเภอนครหลวง จังหวัดอยุธยา มูลค่าการลงทุนจำนวน 400 ล้านบาท  เป็นหนึ่งในโครงการของบริษัทฯ ที่ยื่นขอรับการส่งเสริมการลงทุนจาก BOI  ซึ่งจะดำเนินการภายใต้บริษัท เอจีอี เทอร์มินอล จำกัด ซึ่งเป็นบริษัทย่อยที่ถือหุ้นโดย AGE 100 %   ขณะนี้ได้รับการอนุมัติแล้ว โดยได้รับการส่งเสริมการลงทุนเมื่อวันที่ 27 กุมภาพันธ์ 2555 และได้รับการยกเว้นภาษีเงินได้นิติบุคคล 8 ปีอย่างต่อเนื่อง และเงินปันผลที่ AGE ได้รับจากบริษัทย่อยไม่ต้องนำมาคำนวณภาษีเงินได้ 
“โครงการสร้างคลังสินค้าและท่าเรือดังกล่าวอยู่ระหว่างการดำเนินงานก่อสร้างไปแล้วประมาณ 75 % และคาดว่าจะเปิดดำเนินการได้ในไตรมาสที่ 2/2555   สำหรับโครงการดังกล่าวจะช่วยลดต้นทุนของบริษัทฯ ได้ประมาณ 100 บาทต่อตัน  หากคำนวนต่อปีสามารถลดต้นทุนได้ปีละกว่า 100 ล้านบาทเลยทีเดียว และกำไรดังกล่าวไม่ต้องเสียภาษีอีกด้วย เป็นเวลา 8 ปี” นายพนม กล่าว